Source: https://blog.etrend.sk/mihalblog/danove-a-odvodove-tipy-nezdanitelna-cast-na-manzelku-manzela-2.html
Timestamp: 2019-10-21 08:58:49+00:00

Document:
Daňové a odvodové tipy – nezdaniteľná časť na manželku - manžela | Jozef Mihál | Blogy | TREND.sk
Daňové a odvodové tipy – nezdaniteľná časť na manželku - manžela
09.08.2013 | Jozef Mihál
Podľa 11 ods. 3 zákona č. 595/2003 Z. z. o dani z príjmov:
„Ak daňovník v príslušnom zdaňovacom období dosiahne základ dane a) rovnajúci sa alebo nižší ako 176,8-násobok platného životného minima a jeho manželka (manžel) žijúca s daňovníkom v domácnosti 57) v tomto zdaňovacom období
2. má vlastný príjem, nezdaniteľná časť základu dane ročne na manželku (manžela) je suma vypočítaná podľa prvého bodu, znížená o vlastný príjem manželky (manžela); ak táto suma je nižšia ako nula, nezdaniteľná časť základu dane na manželku (manžela) sa rovná nule.“
Od roku 2013 sa sprísňujú podmienky na uplatenie nezdaniteľnej časti, viď § 11 ods. 4 zákona:
b) vlastný príjem manželky (manžela) príjem manželky (manžela) znížený o zaplatené poistné a príspevky, ktoré manželka (manžel) v príslušnom zdaňovacom období bola (bol) povinná z tohto príjmu zaplatiť; do vlastného príjmu manželky (manžela) sa nezahŕňa zamestnanecká prémia podľa § 32a, daňový bonus podľa § 33, zvýšenie dôchodku pre bezvládnosť, štátne sociálne dávky 64) a štipendium poskytované študentovi, ktorý sa sústavne pripravuje na budúce povolanie. 125)“
Okruh daňovníkov, ktorí si budú môcť uplatniť nezdaniteľnú časť základu dane na manželku (manžela) sa tak zúžil. Nárok zostane len v prípadoch, kedy:
- manželka (manžel) sa v príslušnom zdaňovacom období starala o vyživované dieťa vo veku do 3 rokov (do 6 rokov v prípade zdravotne postihnutého dieťaťa) žijúce s daňovníkom v domácnosti,
- manželka (manžel) v príslušnom zdaňovacom období poberala peňažný príspevok na opatrovanie,
- manželka (manžel) bola zaradená do evidencie uchádzačov o zamestnanie,
- manželka (manžel) je uznaná za invalidnú alebo za osobu s ŤZP rozhodnutím posudkového lekára Sociálnej poisťovne alebo úradu práce, soc. vecí a rodiny.
Novinkou od roku 2013 ďalej je skutočnosť, že od vlastného príjmu manželky (manžela) sa bude odpočítavať len zaplatené poistné a príspevky, ktoré manželka (manžel) v príslušnom zdaňovacom období bola (bol) povinná zaplatiť z tohto vlastného príjmu. Nebude sa môcť odpočítať poistné na dobrovoľné sociálne poistenie ani poistné „samoplatiteľa“ na zdravotné poistenie.
Suma životného minima platná k 1.1.2013 bola 194,58 eura.
19,2-násobok je 3735,94 eura (zaokrúhľuje sa v súlade s § 47 zákona na eurocenty nahor).
176,8-násobok je 34401,744 eura.
63,4-násobok je 12336,372 eura.
1. Ak daňovník dosiahne základ dane do 34401,74 eura, tak nezdaniteľná časť na manželku je daná podľa vzorca:
3735,94 eura - vlastný príjem manželky.
2. Ak daňovník dosiahne základ dane vyšší ako 34401,74 eura, tak nezdaniteľná časť na manželku je daná podľa vzorca:
12336,372 – (základ dane : 4) - vlastný príjem manželky,
3. Ak daňovník dosiahne základ dane 49345,49 eura a vyšší, tak nezdaniteľná časť na manželku je nula, bez ohľadu na výšku jej vlastných príjmov.
Kto má nárok na uplatnenie nezdaniteľnej časti na manželku - manžela
Nárok na uplatnenie nezdaniteľnej časti základu dane na manželku (v texte budem používať len skloňovanie „na manželku“ ale platí to samozrejme aj naopak) si môže uplatniť daňovník s neobmedzenou daňovou povinnosťou, teda fyzická osoba, ktorá má na území Slovenskej republiky trvalý pobyt alebo sa na území Slovenskej republiky obvykle zdržiava - fyzická osoba sa obvykle zdržiava na území Slovenskej republiky, ak na území Slovenskej republiky nemá trvalý pobyt, ale sa tu zdržiava aspoň 183 dní v príslušnom kalendárnom roku, a to súvisle alebo v niekoľkých obdobiach - do tohto obdobia sa započítava každý, aj začatý deň pobytu.
Tento nárok si však môže uplatniť aj daňovník s obmedzenou daňovou povinnosťou, teda fyzická osoba, ktorá nemá na území SR trvalý pobyt a na území SR sa zdržiavala menej ako 183 dní – a to vtedy, ak úhrn jej zdaniteľných príjmov zo zdrojov na území SR v roku 2013 tvorí najmenej 90 % zo všetkých jej príjmov, teda príjmov, ktoré jej plynú zo zdrojov na území SR a zo zdrojov v zahraničí.
Nárok na nezdaniteľnú časť základu dane na manželku majú aj študenti, aj dobrovoľne nezamestnaní, aj invalidi, aj poberatelia starobných dôchodkov, predčasných starobných dôchodkov, výsluhových dôchodkov (a to aj dôchodkov priznaných pred 1.1.2013).
Nárok na nezdaniteľnú časť základu dane na manželku nie je možné uplatniť si na partnerku (družku), s ktorou nie je daňovník zosobášený.
Krátenie sumy nezdaniteľnej časti na manželku
Nezdaniteľná časť základu dane na manželku v prípade, ak daňovník „mal manželku“ len časť roka 2013 alebo ak manželka spĺňala podmienky na priznanie nároku len časť roka (napr. bola evidovaná na úrade práce len časť roka), je daná ako jedna dvanástina nezdaniteľnej časti základu dane určená podľa vyššie uvedeného postupu krát počet kalendárnych mesiacov, na začiatku ktorých boli splnené podmienky na uplatnenie nezdaniteľnej časti základu dane na manželku.
Napríklad ak bol sobáš 6.5.2013, nezdaniteľná časť na manželku bude 1/12-tina z „celoročnej“ sumy za mesiace jún až december 2013, teda 7/12-tin z „celoročnej sumy nezdaniteľnej časti (samozrejme za predpokladu, že manželka spĺňa aj ďalšie podmienky, napr. bola evidovaná nezamestnaná).
Alebo ak sa manželka starala o dieťa vo veku do 3 rokov a dieťa dosiahlo vek 3 roky dňa 14.11.2013 - nezdaniteľná časť na manželku bude 11/12- tin z „celoročnej“ sumy.
Do vlastného príjmu manželky sa započítava v zásade akýkoľvek príjem podľa zákona o dani z príjmov podľa § 2 písm.c) zákona, bez ohľadu na to, či ide o príjem ktorý je predmetom dane alebo nie je predmetom dane alebo či ide o príjem oslobodený od dane.
- príjem zo závislej činnosti (§ 5 zákona, príjmy zo zamestnania), bez ohľadu na to, či ide o príjem ktorý nie je predmetom dane alebo či ide o príjem od dane oslobodený,
- príjem z podnikania a inej samostatnej zárobkovej činnosti (§ 6 zákona)
- je síce diskutabilné, či pri príjmoch z podnikania má ísť o „brutto“ príjem alebo o príjem znížený o výdavky – výklad zákona uplatňovaný daňovými úradmi je taký, že berie sa „brutto“ príjem, neznížený o výdavky, príjem sa znižuje len o povinné odvody SZČO,
- príjem z prenájmu podľa § 6 ods. 3 - a to aj v prípadoch, ak ide o príjem od dane oslobodený podľa § 9 ods.1 písm. h) zákona,
- príjem z kapitálového majetku (§ 7 zákona) - napríklad úroky v banke, výnosy z cenných papierov, dávky z doplnkového dôchodkového sporenia, plnenia z životného poistenia „na dožitie“ atď.,
- ostatné príjmy (§ 8 zákona) - napríklad náhodné, príležitostné príjmy, výhry, príjmy z predaja nehnuteľností, atď., a to aj keď sú oslobodené od dane.
- náhrada príjmu počas práceneschopnosti, vyplácaná zamestnávateľom,
- podiely na zisku, hoci nie sú predmetom dane alebo sú od dane oslobodené,
- nemocenské dávky (nemocenské, OČR, materské, vyrovnávací príspevok) vyplácané Sociálnou poisťovňou,
- dôchodky,
- dávky v nezamestnanosti,
- dávky v hmotnej núdzi podľa zákona č. 599/2003 Z.z.,
- peňažné príspevky na kompenzáciu ťažkého zdravotného postihnutia podľa zákona č. 447/2008 Z. z.,
- sociálna výpomoc a príspevky podľa zákona č. 448/2008 Z.z. o sociálnych službách.
Do vlastného príjmu manželky sa nezapočítava len:
- zamestnanecká prémia,
- štipendium pri sústavnej príprave na povolanie,
- a štátne sociálne dávky.
Nezapočítavajú sa štátne sociálne dávky a to..:
- rodičovský príspevok (zákon č.571/2009 Z.z.),
- príspevok na starostlivosť o dieťa (zákon č. 561/2008 Z.z.),
- príspevok pri narodení dieťaťa (zákon č.235/1998 Z.z.),
- príplatok k príspevku pri narodení dieťaťa (zákon č.235/1998 Z.z.),
- príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá alebo viac detí súčasne (zákon č.235/1998 Z.z.),
- príspevok na pohreb (zákon č.238/1998 Z.z.),
- prídavok na dieťa (zákon č.600/2003 Z.z.),
- príplatok k prídavku na dieťa (zákon č.532/2007 Z.z.),
- príspevky na podporu náhradnej starostlivosti o dieťa (zákon č.627/2005 Z.z.),
- vianočný príspevok (zákon č.592/2006 Z.z.).
Od vlastného príjmu manželky sa naopak odpočítava:
- poistné na povinné sociálne poistenie zamestnanca,
- poistné na povinné sociálne poistenie SZČO,
- preddavky zamestnanca a SZČO na zdravotné poistenie,
- nedoplatok z ročného zúčtovania poistného na zdravotné poistenie.
Poznámka: Od roku 2013 sa od vlastného príjmu neodpočítava poistné dobrovoľne poistenej osoby v SP, preddavky a nedoplatok z RZZP samoplatiteľa na zdravotné poistenie.
Zamestnanec dosiahol za rok 2013 základ dane 10000 €. Je to menej ako 34401,74 eura, preto bude mať nárok na nezdaniteľnú časť základu dane na manželku v nekrátenej výške.
Jeho manželka bola v roku 2013 zamestnaná prvé dva mesiace a jej hrubý príjem v zamestnaní bol spolu 1000 €. Za tieto dva mesiace zaplatila poistné do Sociálnej a zdravotnej poisťovne 130 €. Od marca do októbra poberala materské, spolu 2000 €. Od októbra do konca roka 2013 poberala rodičovský príspevok, spolu vo výške 598,80 eura. Prvé dieťa sa im narodilo 10.4.2013.
Do vlastného príjmu manželky za započítava príjem v zamestnaní (1000 €) a materské (2000 €). Rodičovský príspevok sa do vlastného príjmu manželky nezapočítava. Od vlastného príjmu manželky sa odpočítava zaplatené poistné (130 €).
Vlastný príjem manželky = 1000 € + 2000 € - 130 € = 2870 €.
Jej manžel by v prípade uplatňovania nároku za celý rok mal nárok na nezdaniteľnú časť základu dane na manželku vo výške 3735,94 € - 2870
€ = 865,94 €.
Živnostník so základom dane za rok 2013 vo výške 36000 €. Je to viac ako 34401,74 €, preto bude mať nárok na nezdaniteľnú časť základu dane na manželku v krátenej výške.
Jeho manželka nepracuje a za rok 2013 nemala žiadne vlastné príjmy. Počas celého roka 2013 bola evidovaná nezamestnaná.
Nezdaniteľná časť na manželku sa určí podľa vzorca:
12336,372 – (základ dane : 4) - vlastný príjem manželky
Čo znamená konkrétne 12336,372 € - (36000 € : 4) - 0 =
12336,372 € - 9000 € = 3336,38 €.
Zamestnanec so základom dane za rok 2013 vo výške 40000 € sa oženil 15.9.2013. Jeho manželka dosiahla za celý rok 2013 vlastné príjmy vo výške 1800 €. Od 2.11.2013 poberala peňažný príspevok za opatrovanie.
Nezdaniteľná časť na manželku sa určí takto.
Keby boli manželia po celý rok a manželka by celý rok poberala peňažný príspevok za opatrovanie, nezdaniteľná časť by bola:
12336,372 – (základ dane : 4) - vlastný príjem manželky = 12336,372
– (40000 : 4) - 1800 = 12336,372 – 10000 - 1800 = 536,372
Manželia však boli len 3 celé mesiace a dokonca len jeden celý mesiac manželka poberala peňažný príspevok za opatrovanie, preto vypočítanú sumu alikvótne upravíme:
(536,372 € : 12) x 1 = 44,70 € (výsledok zaokrúhľujeme na cent nahor). Nezdaniteľná časť na manželku tak bude suma 44,70 €.
13.09.2014 | čítanosť: 32464
K užitočnému blogu si konečne pripojil aj rozumnu myšlienku na hn. . http://m.hnonline.sk/c3-60396350-kw0000_d-minimalne-odvody-treba-zrusit . Tlieskam.
indexové fondy, SaS, pracovná zdravotná služba, paušálne výdavky, úrad práce, politiky zamestnanosti, sociálny fond, smer, superhrubá mzda, príjem v zahraničí, prídavok na dieťa, dlhodobo nezamestnaní, rodičovský príspevok, korupcia, rzzp, elektronická aukcia, vianočný príspevok, Zdravotné poistenie, Sociálna poisťovňa, minimálna mzda, SZČO, zamestnanecká prémia, nezdaniteľná časť, druhý pilier, odvody, dávky, Odvodový bonus, maximálny základ, Sociálne poistenie, sociálne služby, verejné obstarávanie, dohody, daňový bonus, príspevok rodičovi, dôchodky, Peter Bódy, Zákonník práce, dávky v nezamestnanosti, príspevok na starostlivosť o dieťa, materské, minimálny základ, eurofondy, študenti, dane

References: § 11
 § 32
 § 33
 § 47
 § 2
 § 6
 § 9